હાન્સ ક્રિશ્ચિયન એન્ડરસનનો જન્મ 2 એપ્રિલ 1805માં ડેન્માર્કના ઓડેન્સે નગરમાં થયો હતો. માતા પિતાનું એક માત્ર સંતાન. પિતા અરેબિયન નાઈટ્સની વાર્તાઓ રોજ નાના હાંસ ને કહેતા.એમણે જ દીકરામાં વાર્તારસનું બીજ રોપ્યું હશે. કમનસીબે હાંસ નાનો હતો ત્યારે જ એ ગુજરી ગયાં તેથી ગરીબો માટેની શાળામાં ભણવા જવું પડતું ને આમદાની માટે વણકર ને દરજીને ત્યાં એમના સહાયક તરીકે કામ કરવું પડતું. 14 વર્ષની ઉંમરે એ કોપનહેગન સ્થળાંતર કરે છે. એનો કંઠ સારો હોવાથી રોયલ ડેનિશ થિયેટરમાં કામ મળી જાય છે.એનો એક સાથી એનામાં કવિની પ્રતિભા જુએ છે. એનાથી પ્રેરાઈને હાંસ લખવાનું શરુ કરે છે. માત્ર 17 વરસની ઉંમરે એની પહેલી વાર્તા પ્રકાશિત થાય છે. રોયલ ડેનિશ થિયેટરના ડિરેક્ટર જોનાસ કોલીનને એના પર હેત ઉભરાય છે ને એને શાળામાં દાખલ કરાવે છે અને શિષ્યવૃતિ મળે એની ય ગોઠવણ કરે છે પરંતુ શાળાનો અનુભવ દુઃખદ, પીડાદાયક રહ્યો. શિક્ષકો એને લખવા માટે ઉત્તેજન ન આપતા હોવાથી એ હતાશામાં પણ સરી પડેલા. આનો પડઘો એમણે લખેલી વાર્તા “ધ ટેલો કેન્ડલ” માં વર્તાય છે. મીણબત્તી, કોઈ એની કદર નથી કરતું એટલે દુઃખી છે. આ વાર્તા 1820માં લખાયેલી જયારે એ શાળામાં ભણતાં હતાં પરંતુ જડી છેક 2012માં કોઈના અંગત સંગ્રાહલયમાંથી.